” دستونک “
سہب و بیگہ تہکشیں دردانی رم جاگہ بدنت،
دل کسانیں جاهے مردم چنچو گم جاگہ بدنت.
اے منی آزموده کاریں زرد پہ تو حاضر انت،
چنت وعده چنکدر قول و قسم جاگہ بدنت.
آ خمارچمءِ دلءَ هنکین کنگ ارزان نہ انت،
باید انت مردم وتا پہ گیگ و گؤم جاگہ بدنت.
ما کہ یک لبزے نبیس ئیں گوں دلء_ هوناں وتی،
کاگدء_ چے بود و بستار انت قلم جاگہ بدنت.
قاضی دیر انت پٹگءَ ئے پہ وت باڈائی گسے،
کدکدیں بیت کہ ترا استارچم جاگہ بدنت.
مبارک قاضی